Broj: 711-I-1847-P-227/21-02-11

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika** **Tomislava Tomaševića, gradonačelnika Grada Zagreba, i dužnosnika Luke Korlaeta, zamjenika gradonačelnika Grada Zagreba**,na 146. sjednici, održanoj dana 21. listopada 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Tomislava Tomaševića, gradonačelnika Grada Zagreba, i dužnosnika Luke Korlaeta, zamjenika gradonačelnika Grada Zagreba, neće se pokrenuti,** **jer u vezi navodnog vršenja nedozvoljenog utjecaja na djelatnike Gradskog zavoda za zaštitu spomenika kulture i prirode Grada Zagreba nisu utvrđene okolnosti koje bi ukazivale da bi navedeni dužnosnici počinili povredu neke od odredbi ZSSI-a.**

Obrazloženje

Povjerenstvo je dana 1. listopada 2021.g., pod brojem 711-U-4909-P-227/21-01-2, zaprimilo anonimnu prijavu podnesenu protiv dužnosnika Tomislava Tomaševića, gradonačelnika Grada Zagreba, i dužnosnika Luke Korlaeta, zamjenika gradonačelnika Grada Zagreba. Povodom navedene prijave otvoren je predmet pod brojem P-227/21.

Člankom 3. stavkom 1. podstavkom 38. ZSSI-a propisano je da su gradonačelnik Grada Zagreba i njegovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da Tomislav Tomašević obnaša dužnost gradonačelnika Grada Zagreba, a Luka Korlaet dužnost zamjenika gradonačelnika Grada Zagreba, počevši od 4. lipnja 2021.g. Stoga su i Tomislav Tomašević i Luka Korlaet obvezni postupati sukladno odredbama ZSSI-a.

U navedenoj prijavi se u bitnome navodi kako Gradski zavod za zaštitu spomenika kulture i prirode obavlja poslove koji su mu dodijeljeni Zakonom o zaštiti i očuvanju kulturnih dobara, a te poslove obavlja na način propisan tim Zakonom. Zavod je u obavljanju tih poslova izjednačen sa konzervatorskim odjelima, odnosno postupa kao tijelo unutar sustava Ministarstva kulture. Prijavljeni dužnosnici kontinuirano od stručnjaka iz zavoda traže da mimo bilo kakve procedure i protivno bilo kakvim smjernicama odobravaju invazivne zahvate, sve bez da djelatnici zavoda uopće mogu na odgovarajući način proučiti dokumentaciju. To je izvorno sve započinjalo na način da od nadređenih traže da se nešto napravi i u nekom roku, a što se sada radi na način da organiziraju sastanke na koje pozivaju djelatnike zavoda, kako bi druge zainteresirane osobe mogli verbalno napadati djelatnike zavoda tražeći odmah donošenje akata kojima bi bili odobreni traženi zahvati. Sve se to radi pod krinkom potrebe obnove nakon potresa, tvrdeći pritom da je to potrebno kako bi se utrošila sredstva iz EU fondova, a pritom se tvrdi da ukoliko to ne bude odmah odobreno i ukoliko radovi odmah ne krenu da će propasti sredstva odobrena za obnovu.

U prijavi se dalje navodi kako Zakon o zaštiti i očuvanju kulturnih dobara nalaže obvezu da svaki projekt obnove, ukoliko se radi o zaštićenom dobru ili zaštićenom području, mora biti potvrđen od strane Zavoda. Dakle Zakon izričito propisuje da nikakvi zahvati na zaštićenim dobrima nisu dopušteni bez suglasnosti Zavoda. Prijavljeni dužnosnici, kako se u prijavi navodi, vrše pritisak na Zavod sa ciljem da se provede nekakva obnova po nepoznatim kriterijima uz opsežno korištenje invazivnih zahvata. To rade vršeći izravan pritisak na sam Zavod, ali i neizravno organiziranjem sastanaka na kojima druge odabrane osobe imaju za zadaću umjesto njih omalovažavati rad Zavoda i njegove zaposlenike.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana.

Zaprimljenu prijavu Povjerenstvo je razmatralo kao izvor saznanja o okolnostima koje bi ukazivale na moguću povredu odredbi ZSSI-a. S tim u vezi, prethodno se napominje kako su navodi u prijavi, u vezi vršenja nedozvoljenog utjecaja na djelatnike Gradskog zavoda za zaštitu spomenika kulture i prirode Grada Zagreba, općeniti, ne dajući dostatna saznanja Povjerenstvu da ispita neko konkretno postupanje ili propust dužnosnika u kontekstu moguće povrede odredbi ZSSI-a. Pritom se ističe kako je podnesena prijava anonimna te Povjerenstvo nije u mogućnosti zatražiti dopunu od podnositelja.

Nadalje, postupanje dužnosnika koje bi predstavljalo povredu neke procedure ili obveze propisane drugim Zakonom Povjerenstvo može ispitivati samo u kontekstu moguće povrede odredbe ZSSI-a. U predmetnom slučaju, pored okolnosti o eventualnom postupanju dužnosnika protivno odredbama o zaštiti spomenika kulture i prirode Grada Zagreba, Povjerenstvo nije utvrdilo postojanje privatnog interesa dužnosnika Tomislava Tomaševića i Luke Korlaeta ili s njima povezanih osoba koje bi navedeno postupanje dovodilo u kontekst moguće povrede odredbi ZSSI-a.

Stoga Povjerenstvo utvrđuje kako nisu utvrđene okolnosti koje bi ukazivale da bi navedeni dužnosnici počinili povredu neke od odredbi ZSSI-a te je Povjerenstvo donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Tomislav Tomašević, elektroničkom dostavom
2. Dužnosnik Luka Korlaet, elektroničkom dostavom
3. Objava na internetskoj stranici Povjerenstva
4. Pismohrana